BEGRUNDELSE

1.BAGGRUND FOR FORSLAGET

•Forslagets begrundelse og formål

Reglerne for beskatning af energiprodukter og elektricitet i EU er fastlagt i Rådets direktiv 2003/96/EF af 27. oktober 2003 om omstrukturering af EF-bestemmelserne for beskatning af energiprodukter og elektricitet ("energibeskatningsdirektivet" eller "direktivet").

I henhold til direktivets artikel 19, stk. 1, og i tilslutning til bestemmelserne i navnlig artikel 5, 15 og 17 kan Rådet med enstemmighed på forslag af Kommissionen give en medlemsstat tilladelse til at indrømme yderligere fritagelser eller lempelser af afgiftssatsen, hvis særlige politiske hensyn taler herfor.

Sverige søger om tilladelse til at anvende en midlertidig nedsættelse af de nationale afgiftssatser for benzin, umærket gasolie og tilsvarende brændstoffer, der anvendes som motorbrændstof, hvilket vil bringe afgiftsniveauet under minimumsafgiftssatserne i tabel A i bilag I til direktivet.

Den ønskede gyldighedsperiode er begrænset til 3 måneder, hvilket ligger inden for den maksimale periode, der tillades i henhold til energibeskatningsdirektivets artikel 19. stk. 2.

Ved brev af 6. maj 2022 meddelte de svenske myndigheder Kommissionen deres planer om at iværksætte den midlertidige foranstaltning. Der blev fremsendt yderligere oplysninger den 19. og 24. maj 2022.

Ifølge de svenske myndigheder er formålet med foranstaltningen at nedbringe de høje detailpriser på benzin og diesel i landet, som er en konsekvens af den seneste geopolitiske udvikling og direkte påvirker både husholdninger og virksomheder. De fremhævede, at Sverige som et tyndt befolket land har en høj andel af beboere, der er afhængige af deres biler til pendling og andre daglige ture.

Som understreget af de samme myndigheder er prisen på benzin steget med ca. 2,50 SEK/l fra 19,39 SEK/liter den 24. februar 2022 til 21,93 SEK/liter den 16. maj 2022. På samme måde er prisen for diesel steget med 2,14 SEK/l, fra 21,82 SEK/l til 23,96 SEK/l i samme periode. Der blev i denne periode gennemført en nedsættelse af punktafgiften på 1,80 SEK/liter. Ved 15 000 km om året og et brændstofforbrug på 6 liter pr. 100 km er de månedlige brændstofudgifter imidlertid steget med ca. 160-190 SEK/måned.

Nedenstående tabel fra de svenske myndigheder viser brændstofpriserne pr. liter og priskomponenterne for den 25. i hver måned fra januar til april 2022 samt prisen den 20. maj 2022.

Den svenske punktafgift var 5,37 SEK/liter for benzin og 3,35 SEK/liter for diesel i maj 2022. Den består af en energiafgift og en kuldioxidafgift, der opkræves ved overgangen til frit forbrug. Disse afgifter falder samlet set inden for de minimumsafgiftssatser, der er fastsat i direktivet.

Sverige anmoder om tilladelse til midlertidigt at reducere energiafgiftselementet i punktafgiften til nul, samtidig med at CO2-afgiftskomponenten for begge produkter bibeholdes i overensstemmelse med det svenske parlaments anmodning. En sådan nedsættelse af energiafgiftskomponenten (svarende til 2,73 SEK/l for benzin og 1,06 SEK/liter for diesel) ville resultere i afgiftssatser, der er lavere end EU's minimumsafgiftssatser (ca. 30 % under disse satser).

Ifølge de svenske myndigheder er punktafgiften det eneste priselement, som Sverige kan påvirke med henblik på at sænke detailprisen på kort sigt. Efter deres opfattelse fremstår fravigelsen derfor som nødvendig for at rette op på den nuværende situation i Sverige.

Afgiftslempelsen vil være tilgængelig for alle, der skal betale punktafgift på benzin og diesel.

Budgetudgifterne anslås til 3,5 mia. SEK (2,1 mia. SEK som følge af afgiftslempelsen på benzin og 1,4 mia. SEK for diesel).